**ÁLTALÁNOS SZERZŐDÉSI FELTÉTELEK**

A Belügyminisztérium (a továbbiakban: Támogató) nevében és képviseletében eljáró Társadalmi Esélyteremtési Főigazgatóság (a továbbiakban: Lebonyolító) által a Társadalmi Esélyteremtési Főigazgatóságról, valamint egyes kormányrendeleteknek a Szociális és Gyermekvédelmi Főigazgatóság egyes feladatainak átadásával kapcsolatos módosításáról szóló 180/2019. (VII. 26.) Korm. rendelet (a továbbiakban: Kormányrendelet) alapján lebonyolított

1. Roma nemzetiségi civil szervezetek 2021. évi költségvetési támogatására (pályázati kategória kódja: ROMA-NEMZ-CISZ-21),
2. Roma nemzetiségi kulturális kezdeményezések 2021. évi költségvetési támogatására (pályázati kategória kódja: ROMA-NEMZ-KUL-21),
3. Nyelvi környezetben megvalósuló roma nemzetiségi, népismereti, művészeti, hagyományőrző és olvasótáborok megvalósításának 2021. évi költségvetési támogatására (pályázati kategória kódja: ROMA-NEMZ-TAB-21),
4. Roma nemzetiségi pedagógus-továbbképzések 2021. évi költségvetési támogatására (pályázati kategória kódja: ROMA -NEMZ-PED-21),

című nyílt pályázati felhívások (a továbbiakban: Pályázati felhívások) keretében támogatásban részesített Kedvezményezettekkel, támogatói okirat alkalmazásával létrejövő támogatási jogviszonyhoz.

1. **Általános rendelkezések és az Általános Szerződési Feltételek hatálya**
   1. Az Általános Szerződési Feltételek (a továbbiakban: ÁSZF) alkalmazása során a következő jogszabályok irányadók:
2. Magyarország 2021. évi központi költségvetéséről szóló 2020. évi XC. törvény;
3. az államháztartásról szóló 2011. évi CXCV. törvény (a továbbiakban: Áht.);
4. az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.);
5. a fejezeti kezelésű előirányzatok felhasználásának rendjéről szóló 13/2020.(V.5.) BM rendelet (a továbbiakban: BM rendelet);
6. a számvitelről szóló 2000. évi C. törvény;
7. az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.);
8. a Polgári Törvénykönyvről szóló 2013. évi V. törvény (a továbbiakban: Ptk.);
9. a nemzetiségek jogairól szóló 2011. évi CLXXIX. törvény;
10. az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény.
    1. Az ÁSZF hatálya a BM rendelet és a Kormányrendelet alapján kiterjed a Magyarország 2021. évi központi költségvetéséről szóló 2020. évi XC. törvény 1. melléklet XIV. Belügyminisztérium fejezet 20. Fejezeti kezelésű előirányzatok cím. 5. Társadalmi felzárkózást segítő programok alcím. 1. Roma nemzetiségi szakmai és beruházási támogatások megnevezésű fejezeti kezelésű előirányzat terhére a Pályázati felhívások keretében támogatásban részesített Kedvezményezettekkel létrejött összes támogatási jogviszonyra.
    2. Az ÁSZF rendelkezései szerződési feltételnek minősülnek, amelyek a Kedvezményezett részére kiadott támogatói okirat elválaszthatatlan részét képezik.
    3. Az ÁSZF-ben használt fogalmak a következők:

**Pályázó**: a támogatást a Pályázati felhívások valamelyikének keretében, az abban meghatározott módon, pályázat benyújtásával igénylő szervezet.

**Kedvezményezett**: az a Pályázati felhívásokban meghatározott körbe tartozó Pályázó, amely a Pályázati felhívások valamelyikének keretében pályázatot nyújtott be, a Támogató döntése alapján támogatásban részesült, és részére a támogatói okirat kiadásra került.

**Támogató**: az előirányzat felett rendelkezésre jogosult, annak felhasználásáért felelős szerv, amely a Kedvezményezetteket támogatásban részesíti. Az ÁSZF 1.2. pontjában meghatározott költségvetési előirányzat tekintetében a Belügyminisztérium.

**Lebonyolító**: jogszabály vagy a Támogatóval kötött megállapodás alapján a pályáztatás, támogatói okirat kiadás és a Támogatott tevékenység megvalósításának elszámoltatását, illetve ellenőrzését végző szerv. Az ÁSZF 1.2. pontjában meghatározott költségvetési előirányzat tekintetében, illetve a Kormányrendelet alapján a Társadalmi Esélyteremtési Főigazgatóság.

**EPER**: A pályázatok benyújtásának, a támogatások feldolgozásának és nyilvántartásának céljából a pályázók részére biztosított internet-alapú pályázat kezelő rendszer. A Pályázati felhívások tekintetében az Elektronikus Pályázatkezelési és Együttműködési Rendszer.

**Szakmai terv**: A EPER pályázati adatlapjának szakmai indoklásra szolgáló űrlapján benyújtott program, vagy az ÁSZF-ben meghatározott módon annak EPER-ben benyújtott módosítása, amelyet a Pályázó a támogatás igénybevételével meg kíván valósítani. A Támogató döntése szerint jóváhagyott Szakmai terv a Támogatott tevékenység alapját képezi.

**Költségterv**: A EPER pályázati adatlapjának költségek tervezésére szolgáló űrlapján vagy az ÁSZF-ben meghatározott módon annak EPER-ben benyújtott módosítása, amelyben a Pályázó feltünteti azokat a Pályázati felhívások vagy a Pályázati útmutató keretein belül meghatározott személyi, dologi vagy felhalmozási kiadásokat, amelyekre az igényelt támogatást fordítani kívánja.

**Támogatott tevékenység**: a támogatói okiratban meghatározott olyan tevékenység, támogatási cél, amelynek megvalósítása során felmerült költségek megtérítését a támogatás részben vagy egészben fedezi.

**Támogatási időszak**: A Pályázati felhívásokban és a támogatói okiratban meghatározott időpontok közötti intervallum. Ezen időszakban kell a Kedvezményezettnek a Támogatott tevékenységet megvalósítania, és a támogatást kizárólag az ebben az időszakban felmerült, a Támogatott tevékenység megvalósításával szoros összefüggésben keletkezett költségek kiegyenlítésére használhatja fel.

**Pályázati útmutató**: A támogatói okirat elválaszthatatlan részét képező olyan dokumentum, amely a Pályázati felhívások mellett a pályázással, a támogatói okirat kiadásával, a támogatás felhasználásával és elszámolásával kapcsolatban tartalmaz a Pályázó, illetve a Kedvezményezett számára kötelezően betartandó feltételeket, előírásokat.

**Jogosulatlanul igénybe vett támogatás**: A jogszabálysértő módon, nem rendeltetésszerűen vagy a támogatói okiratban meghatározott céllal ellentétes módon igénybe vett vagy felhasznált támogatás.

1. **A támogatási jogviszonnyal összefüggésben szükséges nyilatkozatok és a biztosítékra vonatkozó rendelkezések**
   1. A Kedvezményezett a támogatói okirat kiadását megelőzően nyilatkozik arról, hogy
2. a támogatási igényben foglalt adatok, információk és dokumentumok teljeskörűek, valósak és hitelesek;
3. az adott támogatási céllal megegyező tárgyú támogatási igényt korábban vagy egyidejűleg nyújtott-e be, és ha igen, mikor és hol;
4. nem áll jogerős végzéssel elrendelt végelszámolás, felszámolás alatt, ellene jogerős végzéssel elrendelt felszámolási, csőd-, végelszámolási vagy egyéb, a megszüntetésére irányuló, jogszabályban meghatározott eljárás nincs folyamatban;
5. nem áll fenn harmadik személy irányában olyan kötelezettsége, amely a támogatás céljának megvalósulását meghiúsíthatja;
6. az Áht. 48/B. §-ában meghatározott összeférhetetlenségi okok vele szemben nem állnak fenn, ide nem értve a 48/B. § (2) bekezdésében meghatározott kivételeket;
7. megfelel az Áht. 50. §-ában meghatározott követelményeknek;
8. a támogatás tekintetében adólevonási joggal rendelkezik-e;
9. az előírt biztosítékokat rendelkezésre bocsátja legkésőbb az Ávr. 85. § (3) bekezdésében meghatározott időpontig,
10. nincs lejárt esedékességű vagy meg nem fizetett adótartozása (ide nem értve az önkormányzati adóhatóság hatáskörébe tartozó adókat), valamint járulék-, illeték- vagy vámtartozása (a továbbiakban együtt: köztartozás);
11. ha a helyi önkormányzatok adósságrendezési eljárásáról szóló 1996. évi XXV. törvény hatálya alá tartozik, nem áll adósságrendezési eljárás alatt; továbbá tudomásul veszi, hogy adósságrendezési eljárás alatt álló szervezetek részére – függetlenül a támogatás egyéb feltételeinek meglététől – támogatói okirat nem adható ki;
12. ha jogszabály előírja, a Támogatott tevékenység megkezdéséhez szükséges végleges hatósági engedély(ek) birtokában van, vagy a hatósági engedélyek beszerzése érdekében szükséges jogi lépéseket megtette, így különösen a hatósági engedély kiadása iránti kérelmet benyújtotta;
13. az elszámolás alapjául szolgálható dokumentumok hol lelhetőek fel;
14. a saját forrás rendelkezésre áll, ha az a Támogató részéről előírásra került.
    1. A Lebonyolító 2.1. pontban foglaltakon kívül, egyéb, a támogatási jogviszony szempontjából releváns tényről, adatról is nyilatkozatot kérhet. A megtett nyilatkozatok valóságnak való megfelelőségéért és helytállóságáért a Kedvezményezett felelős.
    2. Az elektronikus úton, az EPER-ben megtett nyilatkozat is írásban megtett nyilatkozatnak minősül.
    3. A 2.1. pont szerinti nyilatkozatok és az Ávr. 75. § (3) bekezdése szerinti okiratok (eljárásra jogosult személy aláírási címpéldánya vagy aláírás mintája, létesítő okirat vagy nyilvántartásba vételt igazoló dokumentum) kiállításának dátuma nem lehet a támogatási igény benyújtásának napjától számított 90 napnál régebbi.
    4. Ha a Kedvezményezett a támogatási igény benyújtását megelőző 3 éven belül már nyújtott be támogatási igényt a Támogatóhoz, illetőleg a Lebonyolítóhoz és az Ávr. 75. § (3) bekezdésében meghatározott okiratokban foglalt adatok nem változtak, a Kedvezményezettnek elegendő erről a tényről nyilatkoznia.
    5. Nem kell a Kedvezményezettnek az Ávr. 75. § (3) bekezdése szerinti okiratot és dokumentumot benyújtania, ha annak tartalmát jogszabállyal rendszeresített nyilvános és közhiteles nyilvántartás tartalmazza, vagy azt ilyen nyilvántartásból a Támogató vagy a Lebonyolító közvetlen adathozzáféréssel is megszerezheti, illetve a hazai bevett egyházak és belső jogi személyeik esetében a felelős miniszter által vezetett nyilvántartásból megismerheti.
    6. A Kedvezményezett a 2.1. pont k) alpontja szerint megtett nyilatkozata esetén köteles a véglegessé vált hatósági engedély(ek) meglétét legkésőbb a Támogatott tevékenység megvalósítására vonatkozó beszámoló benyújtásával egyidejűleg igazolni.
    7. A Kedvezményezett felelősséget vállal azért, hogy az általa benyújtásra kerülő bármilyen irat, dokumentum nem sérti más személy személyiségi jogait és a Kedvezményezett rendelkezik mindazon beleegyezésekkel, engedélyekkel, amelyek az érintettekre vonatkozó adatok felhasználásához szükségesek. Az ezek esetleges hiányából származó jogi következmények teljes mértékben a Kedvezményezettet terhelik.
    8. A Kedvezményezett tudomásul veszi, hogy az Info tv. 1. melléklete alapján a Támogató, illetve a Lebonyolító a Kedvezményezett nevét, a támogatás célját, összegét és a Támogatott tevékenység megvalósulási helyét nyilvánosságra hozhatja.
    9. Az Ávr. 84. § (2) bekezdése szerinti biztosítékként a Kedvezményezettnek valamennyi jogszabály alapján beszedési megbízással megterhelhető fizetési számlájára vonatkozóan biztosítania kell a – beszedési megbízás benyújtására vonatkozó, kizárólag a Lebonyolító hozzájárulásával visszavonható, a Támogatót kedvezményezettként megjelölő, a pénzügyi fedezethiány miatt nem teljesíthető fizetési megbízás esetére a követelés legfeljebb 35 (harmincöt) napra való sorba állítására vonatkozó rendelkezéssel kiadott – felhatalmazó nyilatkozatot. A felhatalmazó nyilatkozat visszavonásig érvényes, és annak visszavonásához a Lebonyolító írásbeli hozzájárulása szükséges. A biztosítékadási kötelezettség elmulasztása esetén a költségvetési támogatás folyósítása annak pótlásáig felfüggesztésre kerül.
    10. A Kedvezményezett nyilatkozik, hogy a bejelentetteken kívül további bankszámlája nincs, ezzel összefüggésben kötelezettséget vállal arra, hogyha új bankszámlát nyit, azt annak megnyitásától számított nyolc napon belül bejelenti a Lebonyolítónak, egyúttal csatolja az új bankszámlára vonatkozó beszedési megbízás benyújtására szóló felhatalmazást.
    11. Amennyiben a bármely okból visszafizetésre kötelezett Kedvezményezett határidőn belül nem teljesíti a visszafizetési kötelezettségét, annak érvényesítése beszedési megbízással történik.
    12. A biztosítéknak a támogatási jogviszony alapján fennálló kötelezettségek megszűnéséig rendelkezésre kell állnia.
15. **A támogatói okirat közlése és a támogatás folyósítása**
    1. A támogatási jogviszony a támogatói okirat közlésével jön létre.
    2. Amennyiben a Támogató döntése szerint megítélt támogatás összege alacsonyabb annál az összegnél, amelyet a Kedvezményezett a pályázatban igényelt, a Lebonyolító a támogatói okirat kiadásának feltételeként a pályázatban benyújtott Költségterv Támogató döntése szerinti módosítását írja elő. A Kedvezményezett a Támogató döntése szerint megítélt támogatás összege szerint kell módosítania a pályázat Költségtervét.
    3. A támogatói okirat kiadása előtti módosítási kérelmet a Kedvezményezettnek az EPER-ben kell benyújtania. A módosítási kérelmet a Lebonyolító bírálja el. A módosítási kérelem elutasítása esetén a Kedvezményezettnek azt – az elutasítás indokának figyelembe vétele mellett – ismételten be kell nyújtania.
    4. Amennyiben a Kedvezményezett benyújtja a Költségterv és/vagy a Szakmai terv módosítását az EPER-ben:
16. akkor úgy kell tekinteni, hogy a Kedvezményezett a pályázatban igényeltnél alacsonyabb összegű megítélt támogatást elfogadta;
17. amennyiben a Lebonyolító a módosítási kérelmet elfogadja és a támogatói okiratot a Kedvezményezett részére kiadja, akkor a Kedvezményezett köteles a Támogatott tevékenységet a módosított Szakmai terv és Költségterv szerint megvalósítani.
    1. Amennyiben a Támogató döntése szerint megítélt támogatás összege megegyezik a pályázatban igényelt támogatás összegével, a Lebonyolító nem írja elő a Költségterv támogatói okirat kiadása előtti módosítását. Amennyiben a Kedvezményezett nem kezdeményez módosítást a támogatói okirat kiadása előtt, akkor a Lebonyolító a támogatói okiratot a pályázatban foglaltaknak megfelelő tartalommal adja ki.
    2. A támogatói okirat közlését követően a támogatói okirat a támogatói okirat közlése utáni módosítására vonatkozó előírások szerint módosítható.
    3. Amennyiben a támogatói okirat kiadásához a Lebonyolító által előírt minden feltétel teljesül, a támogatói okirat:
18. elektronikus úton (EPER-ben, illetve e-mailen keresztül) történő megküldése esetén abban az időpontban minősül hivatalosan közöltnek, amikor a Kedvezményezett által e célra megadott elektronikus címre elektronikusan – változatlan tartalom visszaidézésére alkalmas formában – megküldve a Kedvezményezett számára hozzáférhetővé vált;
19. postai úton történő megküldése esetén abban az időpontban minősül közöltnek, amikor a küldeményt a postai kézbesítésre vonatkozó szabályok szerint a címzett átvette.
    1. Ha a küldemény postai úton történő kézbesítése azért hiúsul meg, mert a Kedvezményezett vagy annak meghatalmazottja a küldemény átvételét megtagadta, a küldeményt a kézbesítés megkísérlésének napján kézbesítettnek kell tekinteni. Ha a küldemény a postai kézbesítés második megkísérlését követően „nem kereste” jelzéssel érkezik vissza, a küldeményt a posta által visszaküldött küldemény visszafordításának napján kell kézbesítettnek tekinteni.
    2. A költségvetési támogatás igénybevétele utólagos elszámolási kötelezettség mellett, egy összegben, 100%-os támogatási előleg formájában történik.

* 1. Kedvezményezett tudomásul veszi, hogy a Lebonyolító felfüggeszti a támogatás folyósítását abban az esetben, ha azt jogszabály előírja vagy a támogatói okirat kiadását követően a Lebonyolító olyan körülményről szerez tudomást, amely a támogatói okirat visszavonását teheti szükségessé.
  2. A köztartozások figyelemmel kísérése céljából a Kedvezményezett adóazonosító számát a Magyar Államkincstár (a továbbiakban: Kincstár), a Támogató, illetve a Lebonyolító felhasználhatja a lejárt köztartozások teljesítésének követéséhez, illetve a Kedvezményezett fennálló köztartozása tényének és összegének megismeréséhez.
  3. Az Áht. 51. §, valamint az Ávr. 90. §-ban meghatározottak szerint, a központi költségvetésből folyósításra kerülő támogatási célú kifizetések köztartozás vizsgálattal és köztartozások visszatartásával kapcsolatos feladatait – az adó- és vámhatóság megkeresésre adott adatszolgáltatása alapján – a Magyar Államkincstár látja el.
  4. Ha a Kedvezményezettnek köztartozása áll fenn, a folyósításra kerülő támogatásból a Magyar Államkincstár a köztartozás összegét visszatartja, és az állami adóhatóságnak átutalja. A Kedvezményezett számára a köztartozással csökkentett összeg kerül átutalásra, a visszatartott támogatásnak megfelelő összegű köztartozás pedig az állami adóhatóságnak történő átutalással megfizetettnek minősül. A Kedvezményezett támogatói okiratban foglalt elszámolási kötelezettsége a megfizetett köztartozás összegétől függetlenül a teljes megítélt összeg vonatkozásában fennáll, így az a visszatartott költségvetési támogatásnak megfelelő összegű köztartozásra is kiterjed.
  5. Ha az Áht. 51. § (3) bekezdése szerinti nem állami intézmény fenntartójának vagy az általa fenntartott intézménynek az állami adó- és vámhatóság adatszolgáltatása alapján köztartozása van, és a fenntartó előzetesen benyújtott kérelme alapján a fejezetet irányító szerv vezetője a Kincstárnak – legkésőbb a költségvetési támogatás fenntartó részére történő folyósításának jogszabályban meghatározott határidejének leteltét megelőző ötödik napig – úgy nyilatkozik, hogy a köztartozás levonása a nem állami intézmény fenntartója vagy az általa fenntartott intézmény közfeladatai ellátását súlyosan veszélyeztetné, a költségvetési támogatást a Kincstár a köztartozás levonása nélkül utalja át a Kedvezményezettnek. A köztartozással terhelt nem állami intézmény fenntartókról a Kincstár a költségvetési támogatás folyósítását követő öt napon belül értesíti a fejezetet irányító szerv vezetőjét.
  6. A támogatás folyósításának feltételei:

1. a támogatási jogviszony létrejötte (a támogatói okirat Kedvezményezettel történő közlése);
2. a Kedvezményezett által nyújtott biztosíték rendelkezésre állása;
3. nem áll fenn jogszabályban vagy az ÁSZF-ben meghatározott, egyéb, a folyósítást kizáró ok.
   1. Támogatási előleg folyósítása esetén a Lebonyolító a támogatást a támogatói okirat közlését követően, a támogatói okiratban meghatározott határidőben utalja át a Kedvezményezettnek.
4. **A támogatói okirat módosítása**
   1. Ha a támogatói okirat kiadását követően eltérő finanszírozást megalapozó indok merül fel, a támogatói okiratot módosítani szükséges. Ha előre nem látható külső ok bekövetkezése miatt a Támogatott tevékenység csak a támogatói okirat módosításával valósítható meg, a Kedvezményezett köteles a támogatói okirat módosítását kezdeményezni.
   2. A Kedvezményezett köteles haladéktalanul, de legkésőbb a tudomására jutástól számított nyolc napon belül a Lebonyolítónak bejelenteni és a támogatói okirat módosítását kezdeményezni, amennyiben
5. a Támogatott tevékenység támogatói okirat szerinti megvalósítása akadályba ütközik;
6. Támogatott tevékenység megvalósítása a támogatói okiratban foglalt ütemezéshez képest késedelmet szenved;
7. a támogatás felhasználási határidején belül a támogatási összeg egy részét önként vissza kívánja fizetni;
8. adataiban, adólevonási jogosultságában, vagy a költségvetési támogatás támogatói okiratban rögzített egyéb feltételeiben változás következik be.
   1. A Kedvezményezettnek a támogatói okirat módosítására vonatkozó kérelmét írásban, indokolással ellátva és a kérelmet alátámasztó dokumentumok csatolásával, a támogatói okiratban meghatározott Támogatási időszakon belül kell a Lebonyolító felé előterjesztenie. A Kedvezményezett kérelméről a Lebonyolító dönt, a nem kellően megalapozott módosítási kérelmeket elutasíthatja, amelyről a Kedvezményezettet értesíti. A kérelem hiánypótlására nincs lehetőség. A támogatói okirat az időben utolsóként elfogadott módosítással együtt hatályos.
   2. A támogatói okirat – ha jogszabály eltérően nem rendelkezik – a Támogató, illetőleg a Lebonyolító vagy a Kedvezményezett kezdeményezésére, vagy az Áht. 48/A. § (3) bekezdésében meghatározott esetben a Lebonyolító által egyoldalúan is módosítható.
   3. A támogatói okirat módosítására kizárólag a Támogatási időszakon belül van lehetőség. A támogatói okirat csak abban az esetben módosítható, ha a Támogatott tevékenység az így módosított feltételekkel is támogatható lett volna. A támogatói okirat módosítása nem irányulhat a Támogatott tevékenység eredeti céljának megváltoztatására és az Ávr. 95. § (2) bekezdésében meghatározott kivétellel többlet támogatás biztosítására.
   4. A bejelentést követően a Lebonyolító tizenöt napon belül megteszi az általa nyilvántartott adatoknak, a támogatás feltételeinek a módosítására, továbbá – amennyiben az szükséges – támogatói okirat módosítására irányuló intézkedéseket. A Lebonyolító a saját hatáskörben el nem bírálható kérelmeket javaslattal látja el és felterjeszti a Támogatóhoz.
9. **A támogatás felhasználása és elszámolása**
   1. A Kedvezményezett a támogatás felhasználása során köteles a számviteli, adóügyi és társadalombiztosítási jogszabályok előírásait, illetve, ha annak feltételei fennállnak, a közbeszerzésre vonatkozó jogszabályokat betartani. Ha jogszabály közbeszerzési eljárás lefolytatását nem írja elő, a Kedvezményezett köteles a Támogatott tevékenység megvalósításába bevont teljesítési közreműködőket transzparens módon és megkülönböztetés mentes eljárásban úgy kell kiválasztani, hogy az biztosítsa a támogatás gazdaságos, hatékony és eredményes felhasználását.
   2. A Kedvezményezett tudomásul veszi, hogy a támogatást kizárólag a támogatói okiratban meghatározott Támogatott tevékenység megvalósítására használhatja fel, az elfogadott Szakmai terv és Költségterv szerint. A támogatás terhére kizárólag a támogatói okiratban rögzített Támogatási időszakban és a támogatott tevékenyég megvalósításával összefüggésben felmerült, a támogatói okirat részét képező Költségtervben feltüntetett költségek számolhatók el.
   3. A Kedvezményezett a Támogatott tevékenység megvalósítása során a Támogatás terhére a kétszázezer forint értékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthet. Írásban kötött szerződésnek minősül az elküldött és visszaigazolt megrendelés is. Az írásbeli alak megsértésével kötött szerződés teljesítése érdekében történt kifizetés összege a Támogatott tevékenység költségei között nem vehető figyelembe.
   4. A Kedvezményezett köteles a Támogatott tevékenység megvalósítása, tevékenységei során, kommunikációjában, kapcsolódó kiadványaiban, rendezvényein a Támogató (Belügyminisztérium Társadalmi Felzárkózásért Felelős Helyettes Államtitkárság) nevét és hivatalos grafikai logóját megjeleníteni.
   5. A Kedvezményezett köteles a projektről szóló, szöveget és fotót, valamint a Támogató nevét és hivatalos grafikai logóját tartalmazó beszámolót honlapján közzétenni úgy, hogy az a Támogatott tevékenység megvalósítását követően legalább 2022. december 31-ig elérhető legyen. Amennyiben a Kedvezményezett nem rendelkezik honlappal, úgy az információt a helyben szokásos módon teszi közzé.
   6. Amennyiben a Kedvezményezett a jelen fejezet szerinti beszámolási kötelezettség teljesítésének keretében az 5.4. és 5.5. pontban foglaltakat nem, vagy hiányosan tudja igazolni, úgy az a megítélt támogatás 5%-ának visszavonását eredményezi.
   7. A Kedvezményezett köteles – a támogatói okirat, illetve annak elválaszthatatlan részét képező ÁSZF-ben és Pályázati útmutatóban meghatározott rendelkezéseknek, valamint a vonatkozó jogszabályoknak megfelelően – a támogatás felhasználása során megvalósított szakmai tevékenységekről szakmai beszámolót, a Támogatott tevékenység megvalósításához kapcsolódó kiadásokról pénzügyi elszámolást (a továbbiakban együtt: Beszámoló) készíteni és a Lebonyolító részére benyújtani a támogatói okiratban meghatározott határnapig, vagy határidőn belül.
   8. A Beszámolóban kizárólag olyan költségek számolhatók el, amelyek a támogatói okiratban meghatározott Támogatási időszak alatt, a Támogatott tevékenység megvalósításával összefüggésben ténylegesen felmerültek, és a Lebonyolító által jóváhagyott (eredeti vagy módosított) Költségtervben szerepeltek.
   9. A pénzügyi elszámolás és szakmai beszámoló csak együttesen tekinthető Beszámolónak. Amennyiben a Beszámoló bármely, Lebonyolító által előírt eleme a benyújtott dokumentumok közül hiányzik vagy hiányos, az elszámolási kötelezettség nem tekinthető teljesítettnek.
   10. Az elszámolási kötelezettség a Kedvezményezettet abban az esetben is a teljes támogatási összeg vonatkozásában terheli, ha annak összegéből a Kedvezményezettet terhelő köztartozás összege visszatartásra került.
   11. A **szakmai beszámoló** benyújtásával és mellékleteinek csatolásával a Kedvezményezettnek hitelt érdemlően bizonyítania kell a Támogatott tevékenység támogatói okirat szerinti megvalósulását. A szakmai beszámolót a támogatói okiratban előírtakkal, valamint az elfogadott Szakmai tervvel és Költségtervvel összehasonlítható módon kell elkészíteni.
   12. Amennyiben a támogatói okirat vagy annak elválaszthatatlan részét képező dokumentum indikátorok teljesítését írja elő, és a pályázatban vállalt indikátorokat a Támogatott tevékenység megvalósítása során a Kedvezményezett nem, vagy részben teljesíti, úgy az elszámolás során csak a Támogatott tevékenység megvalósítása során teljesített indikátorokkal arányos támogatási rész számolható el.
   13. **A Pénzügyi elszámolás** teljesítése során a Kedvezményezettnek a Támogatott tevékenység megvalósítása során felmerült költségeket alátámasztó számviteli bizonylatokat, azok kiegyenlítését igazoló bizonylatokat, valamint a támogatás jogszerű, és céljának megfelelő felhasználását igazoló egyéb dokumentumokat a bizonylatösszesítő melléklettel együtt kell benyújtania a támogatói okiratban és a Pályázati útmutatóban meghatározottak szerint.
   14. A fel nem használt támogatás összegét a Kedvezményezett köteles a Beszámoló benyújtásával egyidejűleg – a támogatói okirat azonosító számára történő hivatkozással – visszautalni a Lebonyolító részére. A Kedvezményezett az átutalással egyidejűleg köteles a Lebonyolító részére megküldeni a fel nem használt támogatásról való lemondást tartalmazó nyilatkozatát, valamint a fel nem használt támogatás visszautalását igazoló banki kivonat hitelesített másolatát. A fel nem használt támogatás visszafizetése a Kedvezményezettet a felhasznált támogatásra vonatkozó Beszámoló benyújtására vonatkozó kötelezettségének teljesítése alól nem mentesíti.
   15. Amennyiben a Kedvezményezett nem, vagy nem a támogatói okiratban vagy annak elválaszthatatlan mellékletét képező dokumentumban foglaltak szerint teljesíti beszámolási kötelezettségét, a Lebonyolító a Kedvezményezettet a Beszámoló benyújtására, illetve hiánypótlás teljesítésre hívja fel. Amennyiben a Kedvezményezett beszámolási kötelezettségét a hiánypótlási felszólítás ellenére sem teljesíti, illetve a felszólításban megjelölt határidőt elmulasztja, az a támogatói okiratban foglaltak megszegésének minősül, amelynek eredményeként Lebonyolító az ÁSZF-ben foglalt jogkövetkezményeket érvényesíti. A határidő elmulasztása esetén a felróhatóság hiányát a Kedvezményezettnek írásban kell igazolnia.
10. **A támogatás felhasználásának ellenőrzése**
    1. A támogatási igény jogosságát, a költségvetési támogatás felhasználását a Támogató, a Lebonyolító, valamint jogszabályban, a támogatói okiratban, valamint az ÁSZF-ben meghatározott szervek ellenőrizhetik. Az ellenőrzések lefolytatására a támogatási döntés meghozatalát, a támogatói okirat kiadását megelőzően, a költségvetési támogatás igénybevétele alatt, a Támogatott tevékenység befejezésekor, illetve lezárásakor, valamint a lezárást követően kerülhet sor. A támogatási igény jogosultságának és a támogatás felhasználásának ellenőrzésére a Beszámoló elfogadását követő öt évig kerülhet sor.
    2. Kedvezményezett tudomásul veszi, hogy az ellenőrzést végző szervezet vagy személy jogosult helyszíni ellenőrzést tartani, minden, a támogatást érintő dokumentumot megvizsgálni és a teljesítés során eljáró személyeket nyilatkoztatni. A Lebonyolító és a Támogató jogosult a pénzügyi-számviteli dokumentumok, teljesítéssel kapcsolatos számlák, megvalósítást igazoló okmányok és bizonylatok ellenőrzésére, és a számlákat kibocsátó személyektől a számlák és bizonylatok tartalmára nézve tájékoztatás beszerzésére.
    3. A Kedvezményezett köteles a támogatási összeget elkülönítetten kezelni és a támogatási összeg felhasználására nézve elkülönített számviteli nyilvántartást vezetni, illetőleg a felhasználást dokumentáló számlákat, bizonylatokat, szerződéseket, egyéb okiratokat a Támogató, a Lebonyolító vagy egyéb ellenőrzésre jogosult szervek által ellenőrizhető módon kezelni és nyilvántartani. A Kedvezményezett ezen túl is köteles minden, az ellenőrzéshez szükséges felvilágosítást és egyéb segítséget megadni.
    4. Kedvezményezett köteles az ellenőrző szervezetekkel együttműködni, képviselőit ellenőrzési munkájukban a megfelelő dokumentumok, számlák, a megvalósítást igazoló okmányok, bizonylatok rendelkezésre bocsátásával, valamint a fizikai teljesítés vizsgálatában a helyszínen is segíteni, továbbá a megfelelő dokumentumokat rendelkezésre bocsátani és a helyszíni ellenőrzéshez szükséges feltételeket biztosítani. A Kedvezményezett ellenőrzéstűrési kötelezettségének felróható magatartásával való olyan megszegése esetén, amely az ellenőrző szerv munkáját ellehetetleníti, a Támogató, illetve a Lebonyolító a támogatói okiratot, illetve, a költségvetési támogatást visszavonhatja, illetőleg az esedékes költségvetési támogatás folyósítását az ellenőrzés lefolytatásának ismételt lehetővé tételéig felfüggesztheti.
11. **Kifogás benyújtása**
    1. Az államháztartáson kívüli Kedvezményezett az Ávr. 102/D. §-a alapján kifogást nyújthat be, ha a pályázati eljárásra, a támogatási döntés meghozatalára, a támogatói okirat kiadására, a költségvetési támogatás folyósítására, visszakövetelésére vonatkozó eljárás véleménye szerint jogszabálysértő. A kifogást a Lebonyolító részére kell írásban megküldeni a kifogásolt intézkedéshez vagy mulasztáshoz kapcsolódóan megállapított határidőn belül, ennek hiányában az arról való tudomásszerzéstől számított tíz napon belül, de legkésőbb az annak bekövetkezésétől számított 30 napon belül. A kifogás benyújtására nyitva álló határidő elmulasztása miatt igazolási kérelem benyújtásának helye nincs.
    2. A kifogásnak tartalmaznia kell
12. a kifogást tevő nevét, székhelyét vagy lakcímét, a nem természetes személy kifogást tevő képviselője nevét,
13. a kifogással érintett pályázat vagy támogatói okirat azonosításához szükséges adatokat,
14. a kifogásolt intézkedés vagy mulasztás meghatározását,
15. a kifogás alapjául szolgáló tényeket és a kifogásolt vagy elmaradt intézkedéssel megsértett jogszabályi rendelkezés pontos megjelölését, és
16. nem elektronikus úton történő kapcsolattartás esetén a kifogást tevő aláírását.
    1. A Lebonyolító érdemi vizsgálat nélkül elutasítja a kifogást, ha
17. azt határidőn túl terjesztették elő,
18. azt nem az arra jogosult terjeszti elő,
19. az a korábbival azonos tartalmú,
20. a kifogás nem tartalmazza a (4) bekezdésben meghatározott adatokat,
21. azt a korábbi kifogás tárgyában hozott döntéssel szemben nyújtották be,
22. a kifogás benyújtásának nincs helye,
23. a kifogás kizárólag olyan jogsértés ellen irányul, mely a sérelmezett eljárás megismétlésével nem orvosolható.
    1. A Lebonyolító – ha a kifogásban foglaltakkal egyetért – megteszi a kifogásban sérelmezett helyzet megszüntetéséhez szükséges intézkedéseket, vagy továbbítja a kifogást a Támogatóhoz. A kifogást a Támogató annak kézhezvételétől számított 30 napon belül érdemben elbírálja. Az elbírálás határideje egy alkalommal, legfeljebb 30 nappal meghosszabbítható, erről a határidő lejárta előtt tájékoztatni kell a kifogás benyújtóját. A kifogás elbírálásában – a fejezetet irányító szerv vezetője kivételével – nem vehet részt az, aki a kifogással érintett eljárásban részt vett.
    2. Ha a kifogás alapos, a Támogató elrendeli a kifogásban sérelmezett helyzet megszüntetéséhez szükséges intézkedést, egyébként azt elutasítja, és döntéséről – elutasítás esetén az elutasítás indokainak megjelölésével – a kifogást benyújtóját írásban értesíti.
    3. A kifogás tárgyában hozott döntés ellen további kifogás előterjesztésének vagy más jogorvoslat igénybevételének nincs helye.
24. **A támogatói okiratban foglaltak megszegésének jogkövetkezményei**
    1. A Támogató, illetőleg a Lebonyolító – a támogatás igénylésének jogszerűségétől, valamint a támogatói okiratban foglaltak megsértésének körülményeitől függően – a támogatói okirat azonnali hatályú visszavonására, illetőleg a költségvetési támogatás visszavonására jogosult, ha:
25. a támogatói okiratban meghatározott Támogatási időszak kezdő időpontjától számított hat hónapon belül a Támogatott tevékenység nem kezdődik meg, vagy a Kedvezményezett a költségvetési támogatás igénybevételét neki felróható okból nem kezdeményezi, és késedelmét ezen idő alatt írásban sem menti ki,
26. a Kedvezményezett jogosulatlanul vette igénybe a támogatást,
27. a Kedvezményezett a támogatásról szóló döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett a támogatási igény benyújtásakor, vagy a támogatói okirat kiadása, az elszámolás, illetve az ellenőrzés során lényeges körülményt elhallgatott, illetve lényeges körülményről, tényről valótlan, hamis adatot szolgáltatott,
28. olyan körülmény merül fel, vagy jut a Támogató, vagy a Lebonyolító tudomására, amely alapján nem lett volna kiadható a támogatói okirat,
29. a támogatott feladat megvalósítása meghiúsul, tartós akadályba ütközik, vagy a támogatói okiratban foglalt ütemezéshez képest jelentős, a támogatói okirat módosításával nem orvosolható késedelmet szenved,
30. a Kedvezményezett neki felróható okból megszegi a támogatói okiratból, illetve az azzal kapcsolatos jogszabályokból eredő kötelezettségeit, így különösen nem tesz eleget ellenőrzéstűrési kötelezettségének (az ellenőrzés során felróható magatartásával az ellenőrző szerv munkáját ellehetetleníti), és ennek következtében a Támogatott tevékenység szabályszerű megvalósítását nem lehet ellenőrizni,
31. a Kedvezményezett a támogatói okiratban meghatározott vagy a támogatói okirat kiadásának feltételeként jogszabály által előírt nyilatkozatok bármelyikét visszavonja,
32. a Kedvezményezett a támogatói okiratban meghatározott Beszámoló benyújtásának (pót)határidejét elmulasztotta, vagy a Beszámolót a Támogató, illetőleg a Lebonyolító nem fogadta el,
33. a Kedvezményezett részéről nyújtott biztosíték megszűnik, megsemmisül, vagy értéke egyébként számottevően csökken, és a Kedvezményezett megfelelő új biztosíték, vagy az értékcsökkenésnek megfelelő további biztosíték nyújtásáról a Támogató, vagy Lebonyolító által megszabott határidőn belül nem intézkedik,
34. a Kedvezményezett működése a pályázatbenyújtásának és a támogatói okirat kiadásának időpontja közötti időszakban nem felelt meg a támogatói okirat kiadásához meghatározott követelményeknek*.*
35. a Kedvezményezett az előírt biztosítékot a megjelölt határidőig nem vagy nem megfelelően nyújtotta be,
36. A Támogató, vagy a Lebonyolító tudomására jut, hogy Kedvezményezett a Támogatott tevékenységhez szükséges jogerős hatósági engedélyekkel nem rendelkezik, vagy az előírt saját forrás nem áll rendelkezésére, vagy jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll, vagy a közpénzekből nyújtott támogatások átláthatóságáról szóló jogszabályok alapján nem részesülhetett volna támogatásban, vagy a támogatói okirat kiadásának időpontjában nem felelt meg a rendezett munkaügyi kapcsolatok jogszabályi követelményeinek,
37. Kedvezményezett a támogatást a támogatói okiratban előírtaktól eltérően, rendeltetésellenesen vagy nem jogszerűen használta fel,
38. Kedvezményezett a bejelentési kötelezettségének a támogatói okiratban meghatározott határidőben nem tett eleget,
    1. Ha a Kedvezményezett olyan nyilatkozatot tesz, vagy a Támogató vagy Lebonyolító olyan körülményről szerez tudomást, amely a támogatói okirat visszavonását megalapozza a Lebonyolító felfüggeszti a támogatás folyósítását és erről a Kedvezményezettet írásban tájékoztatja.
    2. A támogatói okirat, illetőleg a költségvetési támogatás visszavonásáról a Támogató, illetve a Lebonyolító írásban értesíti a Kedvezményezettet. Az értesítést hivatalos iratként kell postára adni. A küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta, vagy a küldemény a Kedvezményezett levelezési címéről „címzett ismeretlen”, vagy „elköltözött” megjegyzéssel érkezett vissza. Ha a kézbesítés azért volt eredménytelen, mert a címzett az iratot nem vette át (azaz a Támogatóhoz, illetve a Lebonyolítóhoz „nem kereste” jelzéssel érkezett vissza), az iratot a postai kézbesítés második megkísérlését követően, a posta által visszaküldött küldemény visszafordításának napján kell kézbesítettnek tekinteni.
39. **A támogatás visszafizetése**
    1. A költségvetési támogatások jogosulatlan igénybevétele, jogszabálysértő vagy nem rendeltetésszerű felhasználása, továbbá a támogatói okirat, illetőleg a költségvetési támogatás visszavonása esetén a Kedvezményezett – a jelen fejezetben foglaltak szerint – a jogosulatlanul igénybe vett költségvetési támogatás összegét az Áht 53/A. § (2) bekezdése szerinti, az Ávr. 98. § (1) bekezdésében meghatározott mértékű ügyleti kamattal, késedelem esetén az Áht 53/A. § (2) bekezdése szerinti, az Ávr. 98. § (2) bekezdésében meghatározott mértékű késedelmi kamattal növelt mértékben köteles visszafizetni. Az államháztartás központi alrendszerébe tartozó költségvetési szerv Kedvezményezettet kamatfizetési kötelezettség nem terheli.
    2. Ha a Támogató, illetve a Lebonyolító a támogatói okiratot visszavonja, a Kedvezményezett az addig részére folyósított támogatás összegét a 9.1. pontban meghatározott módon ügyleti kamattal növelt összegben, késedelem esetén az ugyanitt meghatározott késedelmi kamattal köteles tizenöt napon belül visszafizetni a támogatói okirat számának és az ÁHT azonosító megjelölésével arra a számlára, amelyet a Lebonyolító a támogatói okiratban vagy külön értesítésben határoz meg. Az ügyleti kamat számításának kezdő időpontja a támogatás folyósításának első napja, utolsó napja a visszafizetési kötelezettség teljesítésének napja. A késedelmi kamat számításának kezdő időpontja a kötelezett késedelembe esésének napja, utolsó napja a visszafizetési kötelezettség teljesítésének napja.
    3. A Támogató, illetve a Lebonyolító a támogatói okirat visszavonása nélkül is elrendelheti a költségvetési támogatás részleges – a jogszabálysértéssel, illetve a nem rendeltetésszerű felhasználással arányos mértékű – visszafizetését. Ilyen esetben a Kedvezményezett a jogosulatlanul igénybe vett támogatás összegét köteles visszafizetni.
    4. Amennyiben a támogatásból fel nem használt összeg maradt vissza, úgy azt a Kedvezményezett a beszámolási határidőt követő tizenöt napon belül, egy összegben köteles visszafizetni a támogatói okirat számának és az ÁHT azonosító megjelölésével arra a számlára, amit a Lebonyolító a támogatói okiratban vagy külön értesítésben határoz meg.
    5. A Kedvezményezett tudomásul veszi, hogy amennyiben a támogatói okirat kiadásának feltételeként adott nyilatkozata ellenére a támogatás felhasználása során a fizetendő adójából rá áthárított vagy az általa megállapított adót levonta, vagy a keletkező adóterhet másra áthárította, a levonásba helyezett vagy áthárított általános forgalmi adó összegének megfelelő támogatást köteles az Ávr-ben meghatározott ügyleti kamattal, késedelem esetén késedelmi kamattal növelt mértékben tizenöt napon belül visszafizetni a támogatói okirat számának és az ÁHT azonosító megjelölésével arra a számlára, amelyet a Lebonyolító támogatói okiratban vagy külön értesítésben határoz meg. A kamatszámítás időpontjára a 9.2 pontban írottak az irányadók.
    6. A Kedvezményezett tudomásul veszi, hogy amennyiben a Támogatott tevékenység költsége – a Beszámoló elfogadását követően – az elfogadott Költségtervben foglaltakhoz képest csökken, a támogatás összegét a Támogató, illetőleg a Lebonyolító egyoldalú írásbeli rendelkező nyilatkozattal az összköltség csökkenésének arányában csökkenti. A Kedvezményezett tudomásul veszi, hogy a Támogató, illetőleg a Lebonyolító fenti nyilatkozata a támogatói okirat módosításának minősül. Amennyiben a támogatás összegének csökkentése érinti a Kedvezményezett részére a támogatói okirat alapján folyósított támogatást, a Kedvezményezett köteles a csökkentéssel érintett támogatásrészt, a Támogató, illetőleg a Lebonyolító által kibocsátott rendelkező nyilatkozat kézhezvételétől számított tizenöt napon belül visszafizetni a támogatói okirat számának és az ÁHT azonosító megjelölésével arra a számlára, amit a Lebonyolító a támogatói okiratban vagy külön értesítésben határoz meg.
    7. A Kedvezményezett tudomásul veszi, hogy a támogatói okiratban foglalt kötelezettségből eredő visszafizetési kötelezettség nem teljesítése esetén a visszafizetendő összeget és annak kamatait a Lebonyolító elsősorban azonnali banki beszedési megbízás benyújtásával kísérli meg behajtani. Ennek eredménytelensége esetén a visszafizetendő összeget és annak kamatait az állami adóhatóság megkeresésre adók módjára hajtja be. Amennyiben a Kedvezményezett támogatói okiratban meghatározott visszafizetési kötelezettsége teljesítésével késedelembe esik, köteles a késedelem idejére a 9.1. pontban meghatározott késedelmi kamatot fizetni.
40. **A Kedvezményezett egyéb kötelezettségei**
    1. Kedvezményezett köteles a támogatással kapcsolatos valamennyi dokumentumot a Beszámoló jóváhagyásától számított tíz évig megőrizni. Amennyiben a dokumentumok fellelhetőségi helye megváltozik, arról Kedvezményezett haladéktalanul, de legkésőbb nyolc napon belül írásban értesíti Lebonyolítót.
    2. Kedvezményezett vállalja, hogy amennyiben a támogatói okirat kiadását követően az alábbi adatokban, körülményekben változás következik be, arról haladéktalanul, de legkésőbb a tudomására jutástól számított nyolc napon belül, a változást igazoló dokumentumok megküldésével, és szükség esetén a támogatói okirat módosításának kezdeményezésével együtt a Lebonyolítónak bejelenti, ha
41. a támogatói okiratban meghatározott megvalósítási időszak kezdő időpontjától számított hat hónapon belül a feladat teljesítése nem kezdődik meg;
42. a Támogatott tevékenységhez szükséges jogerős hatósági engedély visszavonásra kerül, vagy hatályát veszti;
43. a támogatott feladat megvalósítása meghiúsul, tartós akadályba ütközik, vagy a támogatói okiratban foglalt ütemezéshez képest jelentős késedelmet szenved;
44. a Támogatott tevékenység összköltsége a támogatói okirat mellékletét képező költségtervhez képest csökken;
45. jogerősen elrendelt csőd-, felszámolási, végelszámolási vagy egyéb – a megszüntetésére irányuló, jogszabályban meghatározott – eljárás indul ellene;
46. az adólevonási jogosultságában változás következik be;
47. bármely, a támogatói okirat kiadásának feltételéül előírt nyilatkozat/dokumentum visszavonásra kerül, vagy azt bíróság/hatóság megsemmisíti;
48. a támogatói okirat kiadását lehetetlenné tévő valamely körülmény a támogatási döntés meghozatalát követően következik be, vagy jut a Támogató, illetve a Lebonyolító tudomására;
49. a Beszámoló alapjául szolgáló dokumentumok támogatói okiratban meghatározott fellelhetősége megváltozik.
50. **Záró rendelkezések**
    1. A támogatói okirat céljára és társadalmi hasznosságára tekintettel a szerződő felek fokozott gondossággal kötelesek eljárni a teljesítés során. Erre tekintettel a szerződő felek kötelesek egymás teljesítését elősegítve szorosan együttműködni, és egymás méltányos érdekeit figyelembe venni.
    2. A Kedvezményezett pályázati dokumentációját az ÁSZF, a támogatói okirat és annak mellékletei, a Pályázati Kiírás, a Pályázati útmutató, továbbá a Kedvezményezett pályázati kérelme, valamint benyújtott nyilatkozatai és egyéb kérelmei képezik. Az ÁSZF és a támogatói okirat rendelkezéseit a Kedvezményezett pályázati kérelme, a támogatói okirat mellékletei, nyilatkozatai, egyéb kérelmei, továbbá a Pályázati Kiírás, valamint a Pályázati útmutató alapján kell értelmezni.
    3. Az ÁSZF-ben és a támogatói okiratban nem, vagy nem kellő részletességgel szabályozott kérdések tekintetében a magyar jog szabályai – különösen a Ptk., az Áht. és az Ávr. rendelkezései az irányadóak.
    4. Kedvezményezett, Támogató, Lebonyolító a támogatói okiratból eredő esetleges jogvitáikat elsősorban tárgyalásos úton kötelesek rendezni.
    5. Kedvezményezett, Támogató, Lebonyolító rögzítik továbbá, hogy az ÁSZF-fel összefüggő adatok nem minősülnek üzleti titoknak, nem tarthatóak vissza üzleti titokra hivatkozással, amennyiben azok megismerését vagy nyilvánosságra hozatalát törvény közérdekből elrendeli. A fentiektől eltérően azonban a Támogató és a Lebonyolító nem hozhatja nyilvánosságra azokat az adatokat, amelyeknek megismerése a Kedvezményezett üzleti tevékenységének végzése szempontjából aránytalan sérelmet okozna – így különösen technológiai eljárásra, műszaki megoldásra, know-how-ra vonatkozó adatokat –, amennyiben azok nyilvánosságra hozatalát a Kedvezményezett a támogatás felhasználásáról történő beszámolással egyidejűleg kifejezetten megtiltotta.

Budapest, 2021. hó nap

p.h.

|  |
| --- |
| ***...……………..…….…………..*** |
| **Társadalmi Esélyteremtési Főigazgatóság**  képviseletében  **Sztojka Attila**  **főigazgató** |